钦定古今图书集成/明伦汇编/氏族典/第282卷 > 汪惟正
## 钦定古今图书集成/明伦汇编/氏族典/第282卷 > 汪惟正

按《元史汪世显传》：“世显子德臣，德臣子惟正，字公理，
幼颖悟，喜谈兵。父卒于军，皇侄寿王俾权袭父爵，守
青居山。世祖即位，遂真授焉。初，宪宗遣浑都海守六
盘，又遣乞台不花守青居。至是，浑都海叛，乞台不花
发兵为应，惟正即命力士缚乞台不花杀之。世祖嘉
其功，诏东川军事悉听处分。”至元十四年冬，皇子北
伐，而藩王土鲁叛于六盘王相府，命别速带领兵进
讨，惟正为副。土鲁就擒，诏惟正入朝，授金吾卫上将
军、开城路宣慰使。十七年，迁龙虎卫上将军、中书左
丞，行秦蜀中书省事，分省于蜀。蜀土洊，罹兵革，民无
完居，一闻马嘶，辄奔窜避匿。惟正留意抚循，人便安
之。二十年，进阶资德大夫。二十二年，改授陜西行中
书省左丞。入觐上都，得腹疾，还至华州，卒。谥贞肃。二
子：嗣昌，武略将军、成都管军副万户；寿昌，资德大夫、
江南行御史台中丞。